Sacrosancte æcclesiæ Cluniensi in honore sanctorum apostolorum Petri videlicet et Pauli dedicate, ego Arnaldus et uxor mea, vocabulo Eldeburgis, Dei timore ducti et amore inspirati, de misericordia ejus cogitare cepimus, qualiter eum possemus nobis placabilem reddere, aut quid de bonis ab eo nobis temporaliter concessis ei gratum offerre; quatinus eo propiciante, deposito carnis honere, ad eternam felicitatem possemus pervenire. Igitur nos dominicis preceptis edocti, et inmemores sermonis Sapientiæ quæ dicit: «Redemptio animæ viri, sustantia ejus,» tradimus ancillam nostram, nomine Lantelam, non fugitivam nec furtivam, ob animarum nostrarum salutem, jam prefato loco, sed in sua virtute statutam, ut a die presenti et deinceps liberam habeatis facultatem agendi de ea quod volueritis, ut piis predictorum apostolorum precibus a vinculis peccatorum mereamur absolvi et gaudiis supernorum civium perfrui. Si quis vero contradicere hanc elemosinam a nobis ultroneam factam, suæ animæ inimicus, conturbare, quod minime umquam evenire credo, voluerit, non vox ejus audiatur ab aliquo, nec sibi vendicare quod repetit valeat, sed, secundum mundanam legem, XV solidos cui litem intulerit, judice cogente, coactus componat, et nostra donatio semper immobilis et inconcussa, stipulatione subnixa, perseveret. Actum Lordono castro. S. Arnaldi uxorisque ejus Ældeburgis, qui fecerunt et rogaverunt firmare, ac roborandam subnotatis testibus tradiderunt. S. Antigii. S. Achini. S. Ingelberti. S. Ansoldi. S. Girardi. Item alterius Achini. S. Endrici. Ego Teoggerius rogatus scripsi ac dictavi, die lune, idus junii, anno II Ludowico regnante.